Kočiš, Eduard, poslanec NR SR (2023-03-23):
Veľmi pekne ďakujem za slovo, pán predsedajúci. Milí kolegovia, milá kolegyňa, ja veľmi vítam a chválim tento návrh zákona pána poslanca Linharta, pretože nešvár, ktorý sa dlhé desiatky rokov vykonáva na otvorených trhoviskách alebo na takých farmárskych trhoch je potrebné raz a navždy ukončiť, raz a navždy urobiť takýmto špekulantom a priekupníkom so zeleninou a s ovocím alebo aj s mliečnymi produktami, alebo aj s mäsom, rázny koniec. Jednoducho nie je možné, aby človiečik, ktorý za domom má pol hektára a dokázal vykazovať úrodnosť na tomto pol hektári toľko, že dokáže zásobovať celú Miletičku v Bratislave. Jednoducho to je totálna sprostosť, totálne ignorantstvo a tomuto ako zákonodarný zbor Slovenskej republiky musíme urobiť raz a navždy koniec. Jednoducho kvalitná potravina rovná sa kvalitný život každého jedného občana na Slovensku a pokiaľ neurobíme a necvikneme za prsty týmto priekupníkom, tak ako povedal Patrick Linhart, ktorí to nakupujú nie len v maďarských skladoch, ale nakupujú to v poľských skladoch. Teraz najnovšie sa táto zelenina a ovocie, máme to najnovšie s obilím, všetko dováža z Ukrajiny. Pretože kontrola minimálna, kvalita povedzme si, aká tam môže byť, ktorá nespĺňa nie len normy pre strednú Európu, ale západné normy alebo normy Európskej únie, ktoré sú oveľa prísnejšie, takže v tomto má pán poslanec Linhart našu plnú podporu. A jednoducho rozdelenie trhovísk naozaj na časť, ktorá bude slúžiť ozajstným pestovateľom a časť, ktorá bude slúžiť iba tým priekupníkom, bude slúžiť na dve veci. Jednoducho každý jeden rozumný človek si radšej pôjde kúpiť hoci troška drahšiu zeleninu alebo drahšie ovocie, drahšie vajíčka naozaj od pestovateľa, naozaj od chovateľa a tomu priekupníkovi dá jednoducho košom a obíde ho veľkým oblúkom. Pretože hrať sa na nejakého ekofarmára, ktorý v živote nedržal v ruke motyku, nedržal v ruke rýľ, všetko nakupuje z veľkoskladov za podradné ceny a ešte podradnejšej kvality a jednoducho tento človek bude na trhovisku sa prezentovať ako super mega ultraturbo najúžasnejší farmár, pestovateľ a bude vám tam rozprávať kadečo o kadekom, ale jednoducho len on je ten skvelý, on je ten dokonalý. Čiže naozaj, ak chceme, aby kvalitná potravina priamo od prvovýrobcu sa dostala priamo k zákazníkovi, obišla ten tzv. medzičlánok toho priekupníka alebo nejakého predajcu, tak toto je zákon, ktorý to naozaj umožňuje. Zákon o odbytových družstvách, ktoré takisto pán kolega predkladal, je takisto jeden skvelý nápad, ktorý bez pohľadu alebo bez ohľadu na akékoľvek politické tričko, musíme podporiť, pretože to, čo fungovalo kedysi za bývalého režimu a fungovalo naozaj skvele, že všetci pestovatelia alebo samovýrobcovia to dokázali odpredať týmto odbytovým alebo prebytkovým družstvám. A tieto naozaj potom posúvali do obchodov a obchodných vtedy nie reťazcov, ale obchodných, obchodných prevádzok, tak k tomuto sa musíme vrátiť, pretože Slovensko je, bolo a vždy bude krajinou, ktorá mala a bude mať agrárny charakter. Vieme si vypestovať kopec kvalitných potravín, pretože pôdy a kvalitné orné pôdy máme viac než dosť. A ak naučíme ľudí naozaj jesť kvalitné potraviny, tak tie kvalitné potraviny nie že sa stanú cenovo rovnako na tom, ako sú tie nekvalitné, ale práve naopak, budú ešte lacnejšie. Pretože každý jeden pestovateľ, ktorý sa naozaj venuje biopestovateľským aktivitám, vám to povie z prvej ruky: Ja si viem urobiť nadprodukciu, mňa to nestojí skoro žiadne peniaze navyše a viem to odpredať ešte lacnejšie, ako to odpredávajú supermarkety. Čiže ak k tomuto prístupu alebo k tomuto zámeru budeme pristupovať naozaj rozumne, tak odstránime tento závažný neduh a týmto závažným neduhom je hranie sa na nejakého bio, ekofarmára a odstránime to, čo odstrániť potrebujeme, to znamená, nekvalitné potraviny z našich trhovísk, nekvalitné potraviny, ktoré sa dodávajú do našich škôl, škôlok, domovov sociálnych služieb, domovov dôchodcov. A naozaj aj tá kvalita života občanov Slovenskej republiky bude vyššia a jednoducho to sa odzrkadlí aj na zdravotnej starostlivosti a aj na tom, koľko štát bude musieť investovať do svojich občanov. Čiže kolegyne, kolegovia, ja vás naozaj žiadam o podporu tohto zákona, pretože tento zákon je dobrý, kvalitný a mal by uzrieť svetlo sveta. Veľmi pekne ďakujem.